Dag 33 - KiesKerk
Dag 33 – Begin by die regte gister as jy vandag voluit wil leef
Here, ons het 'n kleurvolle en vol geskiedenis
Maar dit het alles begin by die kruis
Laat ons elke dag die gebeure van die kruis onthou
En laat dit ons rigting gee vir elke dag
Laat dit elke oomblik van ons dag vul
En vir ons ewige vrede gee
Simbool: 'n Papierkroon
Wat beteken dit vir jou om te deel in God se heerlikheid?
Dink en bid saam oor wat dit beteken om 'n erfgenaam van God en mede-erfgenaam van Christus te wees.
En omdat ons kinders is, is ons ook erfgename. Ons is erfgename van God, erfgename saam met Christus. Aangesien ons deel het aan sy lyding, sal ons ook deel hê aan sy heerlikheid – Romeine 8:17.
Was jou hande van gister om môre gesond te wees
Ons hande word vuil van die lewe. Of dit nou van handearbeid of die moontlikheid van kieme is wat ons en die mense rondom ons kan siek maak, dit is nodig dat ons ons hande gereeld sal was. Daar is in hierdie tyd van COVID-19 baie klem op hierdie belangrike gewoonte geplaas. Om die beste kans te staan om die virus se verspreiding te bekamp, is die voorstel gemaak dat ons 'n bekende liedjie soos "Happy birthday" sing terwyl ons ons hande was, om so seker te maak ons was ons hande minstens 20 sekondes lank.
Ek wil hierdie voorstel so effens aanpas. Pleks van "Happy birthday" sing, kan ons die Ons Vader-gebed opsê terwyl ons ons hande was. God, ons Vader. Wat is, wat was en wat kom.
In ons alledaagse lewe versamel ons bagasie, dinge wat ons saam met ons dra, dinge wat 'n klad op ons laat of 'n vlek wat wys waar ons seergekry het, of seergemaak het. God kan hierdie seer en stukkend afwas, want Hy was getrou en Hy bly getrou. Wanneer jy vandag jou hande was, sê die Ons Vader hardop terwyl jy dit doen, en was jou hande skoon van alles wat dit in die verlede vuil gemaak het sodat jy vandag en môre gesond kan wees.
Om iets by iemand te erf is baie spesiaal. Wanneer jy iets erf, beteken dit die persoon wat vir jou iets wou gee of agterlaat, het spesiaal aan jou gedink. Gewoonlik is daar 'n lys wat aandui wie wat erf en die mense op daardie lys word erfgename genoem. God het ons, sy kinders, so lief, dat God ons elkeen 'n erfgenaam gemaak het. En wat het ons geërf? God het aan ons sy koninkryk gegee.
– Het jy al iets by iemand geërf?
– Wat beteken dit om 'n erfgenaam te wees?
– Hoekom dink jy is ons God se erfgename?
Vra vir iemand in jou huis om vir jou iets te wys wat hulle geërf het en vir jou die storie daarvan te vertel.
Maak vir jouself 'n kroon uit afvalpapier. Versier dit mooi en skryf die volgende woorde daarop: "Ek is God se erfgenaam."
– Dink aan die gebeure aan die kruis. Watter simbole behalwe die kruis kom in jou gedagtes op? Miskien 'n duif, 'n olyftakkie, die ichtus-teken, die voorhangsel wat skeur. Gee jou verbeelding vrye teuels.
– Hoe help hierdie simbool om aan jou dag (en selfs jou lewe) betekenis te gee?
– Illustreer jou ideale dag of tyd saam met God deur enige medium te gebruik: dans, fotografie, videografie, musiek, digkuns, teken, skilder, kortverhaal, en so meer.